༢༽སྤེན་ཚེ་༸གོང་ས་མཆོག་གིས་བསྐོས་པ་ཞིག་ཡིན་པ་དང་།དེ་སྔོན་སྤྱི་འཐུས་དང་།སྤྱི་འཐུས་ཚོགས་གཙོ་བྱེད་མྱོང་བ་ལས།གཞུང་ཞབས་བྱེད་མྱོང་མེད་ཙང་།ཁོའི་བསམ་སྤྱོད་དེ།དོན་གཅོད་གཞན་དང་འདྲ་གི་མ་རེད།ཁོས་སྤྱི་འཐུས་ཚོགས་གཙོའི་སྐབས་བཞིན་དུ།གང་བསམ་དེ་དྲན་ཤོད་པ་དང་།བཀའ་ཤག་གིས་བཤད་ཚད་ལ་ལགས་སོ་ལགས་སོ་ཟེར་གྱི་མེད།ད་དུང་རང་ཉིད་༸གོང་ས་མཆོག་གིས་བསྐོས་ཙང་།བཀའ་ཤག་གིས་ལས་སླ་པོར་རང་གི་གནས་སྟངས་ལ་འགྱུར་བ་གཏོང་ནུས་ཀྱི་མ་རེད་དྲན་བཞིན་ཡོད་ངེས་རེད།གཞན་ཡང་ལས་ཀ་མང་པོ་ཞིག་བཀའ་ཤག་མ་བརྒྱུད་པར་ཕོ་བྲང་ལ་ཞུས་པ་ཡང་ཡོང་གི་ཡོད།བཀའ་ཤག་གིས་བྱ་སྤུ་གནོན་ཡོང་གི་མི་འདུག་ཟེར་བ་དེ།དོན་དུ་གོ་ས་འདི་རེད།འདི་ལས་གཞན་དུ་སྤེན་ཚེས་ལས་ཀ་རྫབ་ཆེན་བྱས་པ་ཞིག་བསྟན་དུ་ཡོད་མ་རེད།དེ་ནི་སྲིད་ཚབ་ཀྱིས་གསལ་བཤད་གནང་དུས།ཉེན་བརྡའི་ཡི་གེ་རེ་རེའི་དོན་གཞི་བཟུང་སྤེན་ཚེ་འཕོ་འགྱུར་བཏང་བ་ཡིན་ཟེར་གྱི་ཡོད་མ་རེད།ཁྱོན་ཡོངས་བསྡོམས་ནས་གནས་སྟངས་ཤིག་ཆགས་པ་དེ་གཞི་ལ་བཟུང་ནས་འཕོ་འགྱུར་བཏང་བ་ཡིན་ཞེས་གསུངས་པའི་བབས་ས་དེ་རེད།དེས་ན།ཉེན་བརྡའི་ཡི་གེ་གསུམ་ཀ་ང་ཚོ་ལ་བསྟན་ཡོང་ནའང་།དེའི་ནང་ན་སྤེན་ཚེར་ནག་ཉེས་འབབ་འགྲོ་བ་ཞིག་ཡོད་དཀའ་མོ་རེད།གཅིག་བྱས་ན་དེའི་ནང་ན་བཀའ་ཤག་རང་གི་ངོ་གདོང་མང་པོ་ཞིག་མཐོང་ཉེན་ཡོད།